<classify> MARAIS John Magufuli JPM na Edgar Lungu wa Zambia kesho watazindua Kituo cha Huduma kwa Pamoja kwenye mpaka wa Tanzania kwa upande wa Tunduma na Nakonde kwa upande wa Zambia.Hiyo itakuwa mojawapo ya kazi za Rais Magufuli katika ziara yake ya siku tatu mkoani Songwe, inayotarajiwa kuanza leo. Kwa mujibu wa taarifa ya Ofisa Habari wa Ofisi ya Mkuu wa Mkoa wa Songwe, Grace Gwamagobe, akiwa Songwe leo, Rais Magufuli ataweka jiwe la msingi kwenye mradi wa maji wa Mantengu uliopo Vwawa wilayani Mbozi na kisha kuzindua kiwanda cha Kahawa cha Kampuni ya GDM kilichopo Mlowo wilayani humo.Gwamagobe alisema, kesho Rais Magufuli akiwa na Rais Lungu watazindua Kituo cha Huduma kwa Pamoja katika mpaka wa Tanzania upande wa Tunduma na Nakonde kwa upande wa Zambia. Kituo hicho kinatarajia kurahisisha shughuli za kibiashara kati ya nchi hizo mbili,pamoja na watumiaji wa mpaka huo.Gwamagobe alisema Oktoba 6, mwaka huu Rais Magufuli ataweka jiwe la msingi katika mradi wa ujenzi wa hospitali ya Tunduma wilayani Momba na mradi wa ujenzi wa barabara ya Mpemba Isongole wilayani humo. Aliwasihi wakazi wa Songwe na maeneo ya jirani kujitokeza kwa wingi kila atakapopita Rais, jambo alilosema itakuwa ni shukrani kwake kuwapa mkoa mpya wa Songwe na miradi mikubwa ya maendeleo.Wakati huo huo, Waziri Mkuu, Kassim Majaliwa leo anaanza ziara ya kikazi ya siku nne mkoani Singida. Kwa mujibu wa taarifa iliyotolewa wiki hii na Mkuu wa Mkoa wa Singida, Dk Rehema Nchimbi katika ziara hiyo Waziri Mkuu amepangwa kuwa mgeni rasmi kwenye ufunguzi wa maonesho ya pili ya Shirika la Kuhudumia Viwanda Vidogo SIDO, yatakayofanyika kitaifa mkoani Singida kuanzia Oktoba 4 hadi 9, mwaka huu.Kwa mujibu wake, Waziri Mkuu atawasili mkoani Singida leo ambako ataanza mara moja ziara yake kwa kutembelea Halmashauri ya Manyoni na Itigi kabla ya kwenda Halmashauri ya Ikungi na Singida siku inayofuata. Oktoba 6, Waziri Mkuu ataendelea na ziara yake katika Halmashauri ya Mkalama na Iramba kabla ya kurejea mjini Singida kwa ajili ya ufunguzi rasmi wa maonesho ya SIDO Oktoba 7, mwaka huu yanayofanyika kwenye Uwanja wa Bombardier zamani ukijulikana kama Peoples Club, alieleza Dk Nchimbi.Alisema Majaliwa ataangalia utekelezaji wa Ilani ya Uchaguzi ya Chama Cha Mapinduzi CCM katika miradi mbalimbali ya maendeleo, ambako pia atatembelea mradi wa kituo kikuu cha kupokea na kupoozea umeme eneo la Kibaoni. Dk Nchimbi alisema Waziri Mkuu atakagua daraja la Mto Sibiti lililopo mpakani mwa mkoa wa Singida na Simiyu, kabla ya kwenda kwenye kinu cha kuchambulia mbegu za pamba mjini Singida.  <topic>: KITAIFA 